સરકારી સેવામાં પ્રવૃત્ત ફાર્બસનો ગુજરાતી ભાષા, સાહિત્ય અને સંસ્કૃતિ પ્રત્યેનો પ્રેમ ઈ.સ. ૧૮૪૬ના નવેમ્બર માસથી પાંગરવો શરૂ એમ મનાય છે. અમદાવાદમાં આસિસ્ટન્ટ જજ તરીકે આવ્યા બાદ આ સાહિત્યિક જીવડાને ગુજરાતમાં કોઈ સાહિત્યિક પ્રવૃતિનો અભાવ ખૂંચવા લાગ્યો. ગુજરાતની સંસ્કૃતિને આત્મસાત્‌ કરવા માગતા આ અંગ્રેજ સાહેબે પહેલું કાર્ય ગુજરાતી ભાષા શીખવાનું કર્યું અને એ માટે કવિ દલપતરામને બોલાવી પગાર આપીને રાખ્યા. એમના સંબંધનો પ્રારંભ ગુરુશિષ્ય તરીકે થયો અને સમય જતાં બંને ગાઢ મૈત્રીનું દ્રષ્ટાંત બની રહ્યા! ઈ.સ. ૧૮૪૮માં કવિ દલપતરામ સાથે તેમની પ્રથમ મુલાકાત થઈ, બાદ તેમણે દલપતરામને તેમણે ગુજરાતી નાટક લખવા પ્રેર્યા જેના ફળસ્વરુપ ‘લક્ષ્મી’ નાટક ઈ.સ. ૧૮૪૯માં પ્રસિદ્ધ થયું.